**ELŐTERJESZTÉS**

**Körmend város Önkormányzata Képviselő-testülete 2013. december 19-i ülésére**

**Tárgy:** partnervárosi kapcsolat kiépítése Juzsnij várossal

Tisztelt Képviselő-testület!

2013. december első hetében küldöttség érkezett Körmendre Juzsnij városból (Ukrajna). A küldöttség azzal a céllal érkezett Körmendre, hogy partnervárosi kapcsolat kiépítése tárgyában tárgyaljon a városvezetéssel. Juzsnij a Fekete-tenger partján fekvő kikötő és üdülőközpont, mintegy 50 km-re Odesszától. Ukrajna harmadik legnagyobb kikötője és egyben a legnagyobb mélytengeri kikötője is, kiemelkedő teheráru forgalommal, és vegyiparral. Az 1996-2001 között épült kőolajvezetéken keresztül orosz kőolaj érkezik a kikötőbe továbbszállításra.

A dinamikusan fejlődő fiatal városnak 32 ezer fő a lakossága, 1800 felett van a vállalkozások száma. Fontos szerepe van a város életében a gyógyászati turizmusnak is. Jelentős a város sport (kosárlabda, röplabda) és kulturális élete is.

A város életével kapcsolatban bővebb betekintést nyújt a www.yuzhny.in.ua városi honlap, mely különböző nyelvű, többek között magyar fordítóprogrammal is rendelkezik.

Az Önkormányzat az elmúlt években számos testvérvárosi kapcsolatot építette ki és mélyített el, ami az élet különböző területein rendkívül hasznos együttműködéseket, projekteket eredményezett. Juzsnij egy újabb lehetőséget jelent, melynek első lépéseként a delegáció tájékozódott városunkról, betekintést nyert a helyi gazdasági élet meghatározó szereplőinek életébe. Ezt követően került sor a testvérvárosi kapcsolat felvételét megcélzó szándéknyilatkozat aláírására.

Kérem a Tisztelt Képviselő-testületet, az előterjesztést tárgyalja meg, és hozzon döntést a határozati javaslatról.

**HATÁROZATI JAVASLAT**

Körmend város Önkormányzata Képviselő-testülete támogatja azt a kezdeményezést, hogy partnervárosi kapcsolat létesüljön Körmend városa és Juzsnij városa között. A Képviselő-testület felhatalmazza a polgármestert, hogy a partnervárosi kapcsolatot megerősítő okiratot Körmend város képviseletében aláírja, és hogy a partnervárosi kapcsolat során az együttműködés kereteiről egyeztessen Juzsnij városvezetésével.

Körmend, 2013. december 9.

**Bebes István**

**polgármester**